Kebo iwa

Kebo Iwa inggih punika silih sinunggil komandan militer Bali duk masa pemerintahan Prabu Sri Asta Sura Ratna Bumi Banten ring pangawit abad ka-14. Wastan sane tiosan saking Kebo Iwa inggih punika Kebo Wandira utawi Kebo Taruna sane maartos kebo perawan . Duk punika, wastan buron tertentu minakadi kebo (kebo), gajah, mahisa (banteng), banyak (angsa) sampun ketah kaanggen gelar kehormatan, utamannyane ring Bali utawi Jawa.

Panglima truna puniki sane magenah ring Desa Blahbatuh tur dados okan Panglima Rakyan Buncing sering kagambarang dados truna sane tegeh, ageng tur nguasayang seni perang taler arsitektur. Undagi (arsitek tradisional Bali) ngwangun makudang-kudang genah suci ring Bali tur nenten surud-surud makta batu-batu ageng ngaraga nganggen kakuatan angganyane.

Perdana Menteri Majapahit, Gajah Mada, nyingakin Kebo Iwa lan Pasung Grigis, komandan Bali sane sayan senior lan ahli strategi militer, pinaka batu sandungan majeng ring politik ekspansionisnyane. Majalaran antuk punika raris ida ngemargiang pangindrajala antuk tangkil ring raja Bali saha ngaturang parama santi. Ida ngaturin Kebo Iwa mangda rauh ka Majapahit tur marabian sareng putri saking Lemah Tulis pinaka cihna pasawitran panegara makakalih. Sakewanten sasampune rauh ring Majapahit, Kebo Iwa raris kapademang. Sedanyane Kebo Iwa ngawinang dangan antuk ekspedisi ngaonang Bali sane kapimpin olih Adityawarman, senapati rah Singhasari - Dharmasraya, ring warsa 1343.

Pamargin Majapahit ka Bali kapucukin olih Gajah Mada sane kasarengin olih para senapati Arya Damar, Arya Kenceng, Arya Sentong, Arya Belog, miwah Arya sane tiosan. Dane sareng sami mimpin pasukan Majapahit sajeroning nglurug Kerajaan Bali. Serangan punika ngawinang wenten payudan pasukan Gajah Mada sareng Kerajaan Bedahulu sane mapuara seda Ida Raja Bedahulu sareng putran idane lan rusak kerajaan punika.

Kategori:Tokoh Bali